Der skal mere tang på spisebordet hos danskerne. Sådan lyder ambitionen hos Dansk Skaldyrcenter under DTU Aqua på Mors. Skaldyrcentret er med i et internationalt samarbejde, der har fået 17,8 millioner kroner fra Innovationsfonden til at undersøge, om det er muligt at dyrke tang i så store mængder, at det også bliver en god forretning. - Udfordringen, som vi skal tackle i det her projekt, er skaleringen. Altså få det op i en skala, hvor det er interessant for kommercielle partnere og få det til at fungere hver gang, fortæller seniorforsker Mette Møller Nielsen fra Dansk Skaldyrcenter. Det er først og fremmest tangarten søl, der er interessant for projektet. Søl er hjemmehørende i danske farvande og kaldes populært for havets bacon. Forskerne er allerede nu i stand til at få søl til at vokse på reb eller liner, og målet er så at overføre det til store tang-farme i åbent vand. Og der er store perspektiver i produktionen, hvis det lykkes at komme op i stor skala. Tang er nemlig en klimavenlig fødevare. - Hvor produktionen af kød har et klimaaftryk i form af CO2, vil man her have et omvendt klimaaftryk, fordi det optager CO2. Samtidig optager det også næringsstoffer fra vores fjorde, så vi får en gavnlig miljøeffekt, siger Mette Møller Nielsen. Han er en smule skeptisk - men TV MIDTVESTs journalist Jakob Fenger prøver alligevel at smage den rå tang hos Dansk Skaldyrcenter. En ting er at løse de praktiske udfordringer ved en større produktion. Noget andet er, om det er muligt at overbevise danskerne om tangens fortræffeligheder. - Herhjemme har tang typisk været noget, man tyr til i de allerfattigste kår. Det har lidt været en fattigmandsspise, men hvis man kigger til Asien, har tang været en ophøjet spise. - Så vi har lidt en kulturudfordring i forhold til at spise tang af lyst og ikke af nød, siger Mette Møller Nielsen. Der er dog mange gode grunde til at bruge tang i madlavningen, siger Jakob Nederby, der er kok på Chefs Table i Nr. Søby. Tang kan blandt andet bruges som stivelse, og det kan anvendes i mange retter i både tørret og stegt form. - Der er masser af det, som vi kalder den femte smagssans umani i tang, forklarer han.

Referat:
Dansk Skaldyrcenter på Mors skal være med til at bevise, at det kan betale sig at dyrke tang, der kan bruges i madlavningen. I stor skala.